Title: ประกาศกรมสอบสวนคดีพิเศษ เรื่อง มติคณะกรรมการคดีพิเศษให้คดีความผิดทางอาญาอื่นเป็นคดีพิเศษ

ประกาศกรมสอบสวนคดีพิเศษ

ประกาศกรมสอบสวนคดีพิเศษ
เรื่อง
มติคณะกรรมการคดีพิเศษให้คดีความผิดทางอาญาอื่นเป็นคดีพิเศษ[๑]

ด้วยคณะกรรมการคดีพิเศษ (กคพ.) ได้มีการประชุมครั้งที่ ๑/๒๕๕๖
เมื่อวันที่ ๓๐ มกราคม ๒๕๕๖ และที่ประชุมได้มีมติตามมาตรา ๒๑ วรรคหนึ่ง (๒)
ประกอบมาตรา ๑๐ (๓) แห่งพระราชบัญญัติการสอบสวนคดีพิเศษ พ.ศ. ๒๕๔๗
ด้วยคะแนนเสียงไม่น้อยกว่าสองในสามของกรรมการทั้งหมดเท่าที่มีอยู่ ให้การกระทำความผิดทางอาญาเป็นคดีพิเศษที่ต้องสืบสวนและสอบสวนตามพระราชบัญญัติการสอบสวนคดีพิเศษ
พ.ศ. ๒๕๔๗ จำนวน ๗ เรื่อง ดังนี้

เรื่องที่ ๑ กรณีนายองอาจ รอดประดิษฐ์
ถูกเจ้าหน้าที่ตำรวจวิสามัญฆาตกรรมโดยอ้างว่าใช้อาวุธปืนยิงต่อสู้เจ้าหน้าที่ตำรวจขณะทำการจับกุม
เรื่องที่ ๒ กรณีกรมการศาสนาขอให้ดำเนินคดีกับผู้ประกอบกิจการ
รับจัดบริการขนส่งในกิจการฮัจย์ฯ
ซึ่งมิใช่เป็นผู้ที่คณะกรรมการส่งเสริมกิจการฮัจย์แห่งประเทศไทย อนุญาตให้เป็นผู้ประกอบกิจการรับบริการขนส่งในกิจการฮัจย์
ที่ได้กระทำการฝ่าฝืนหรือไม่ปฏิบัติตามพระราชบัญญัติส่งเสริมกิจการฮัจย์ พ.ศ. ๒๕๒๔
กฎกระทรวง และระเบียบ ที่เกี่ยวข้อง
เรื่องที่ ๓ กรณีลานมันพลายพาโชคร่วมกันฉ้อโกงประชาชน
และมีพฤติการณ์สวมสิทธิเกษตรกรโครงการแทรกแซงตลาดมันสำปะหลัง ปีการผลิต ๒๕๕๔/๕๕
ในเขตพื้นที่จังหวัดนครราชสีมา และจังหวัดบุรีรัมย์
เรื่องที่ ๔ กรณีบริษัทเอกชนซึ่งเป็นผู้ผลิต
ผู้จำหน่ายหรือตัวแทนจำหน่ายเครื่องตรวจวัตถุต้องสงสัยซึ่งมีพฤติการณ์ฉ้อโกงหรือลวงขายเครื่องตรวจวัตถุต้องสงสัยที่ไม่มีคุณภาพตามที่กล่าวอ้างให้กับหน่วยงานของรัฐ
เรื่องที่ ๕ กรณีลักลอบจำหน่ายก๊าซปิโตรเลียมเหลวข้ามประเภท
และบรรจุก๊าซ
ในถังบรรจุก๊าซหุงต้มที่มีเครื่องหมายการค้าของผู้อื่นโดยไม่ได้รับอนุญาตของห้างหุ้นส่วนจำกัด
รุ่งพิทักษ์ปิโตรเลียม อำเภอพนมสารคาม จังหวัดฉะเชิงเทรา
เรื่องที่ ๖ กรณีหลอกลวงว่ามีโควตาน้ำตาลทรายจำหน่าย
เพื่อส่งออกไปนอกราชอาณาจักร
เรื่องที่ ๗ กรณีการออกโฉนดที่ดิน เลขที่ ๑๔๔๗๙ หมู่ ๑ ตำบลป่าตอง
อำเภอกะทู้ จังหวัดภูเก็ต โดยมิชอบ

ประกาศ
ณ วันที่ ๓๑ มกราคม พ.ศ. ๒๕๕๖
ธาริต  เพ็งดิษฐ์
อธิบดีกรมสอบสวนคดีพิเศษ

ปริยานุช/ผู้จัดทำ
๑๔ มีนาคม ๒๕๕๖

อุษมล/ผู้ตรวจ
๑๘ มีนาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๓๒ ง/หน้า ๑๐/๑๑ มีนาคม ๒๕๕๖